Χέρμαν φαν Σβάνεφελτ

Ο Χέρμαν φαν Σβάνεφελτ (Herman van Swanevelt, 1603 – 1655) ήταν Ολλανδός ζωγράφος και χαράκτης της εποχής του μπαρόκ.

Βιογραφία 
Ο Χέρμαν γεννήθηκε στο Βούρντεν (Woerden) σε  οικογένεια οικονομικά ευκατάστατων τεχνιτών, των οποίων οι πρόγονοι περιλάμβαναν τον διάσημο ζωγράφο Λούκας φαν Λέιντεν. Η ταυτότητα του δασκάλου του φαν Σβάνεφελτ παραμένει μυστήριο. Μια νέα υπόθεση δείχνει ότι ήταν μαθητής του Βίλλεμ Μπόιτεβεχ.  Ζωγράφισε τα πρώτα του υπογεγραμμένα και χρονολογημένα έργα το 1623 στο Παρίσι . Το 1629 μετακόμισε στη Ρώμη, όπου ζωγράφισε πολλά τοπία, και εισήγαγε έναν νέο τύπο ειδυλλιακού τοπίου με ηλιόλουστα «contrejours» που αντανακλούν τις ώρες της ημέρας. Ο φαν Σβάνεφελτέγινε μέλος των Bentvueghels . Σε αυτούς το ψευδώνυμό του ήταν «heremiet» (ερημίτης), γιατί προτιμούσε να εργάζεται μόνος του. 

Δημιουργήθηκε και αναπτύχθηκε από τον Πάουλ Μπριλ και τον Κορνέλις φαν Πούλενμπουρχ από το 1600 και μετά, το είδος του «ιταλικού τοπίου» εισήλθε στην κλασική φάση του το 1630 με την έλευση του φαν Σβάνεφελτ και των φίλων και συγχρόνων του Πίτερ φαν Λερ και Κλωντ Λορραίν.  Οι πίνακες του έγιναν πολύ δημοφιλείς και η οικογένεια Μπαρμπερίνι, ο Πάπας Ουρβανός Η΄ και το Βατικανό του πρόσφεραν παραγγελίες, όπως στο μοναστήρι του Μόντε Κασίνο. Μαζί με τον Λορραίν και άλλους, ζωγράφισε επίσης τοπία για τον Φίλιππο Δ΄ της Ισπανίας στο νέο Παλάτι Μπουέν Ρετίρο της Ισπανίας στη Μαδρίτη. 

Το 1641 επέστρεψε στο Παρίσι, όπου παρέμεινε εκτός από περιστασιακές επισκέψεις στη γενέτειρά του Βούρντεν. Έγινε μέλος της Académie Royale de Peinture et de Sculpture το 1651. Βοήθησε στη διακόσμηση του Hôtel Lambert και έκανε πολλά σχέδια και χαρακτικά.  Οι προστάτες του στη Γαλλία ήταν ο Καρδινάλιος Ρισελιέ και ο βασιλιάς Λουδοβίκος ΙΔ΄ της Γαλλίας. Ο φαν Σβάνεφελτ ζούσε στη Rue du Temple όταν απεβίωσε.

Τέχνη 
Στις αρχές της δεκαετίας του 1630 η ανάπτυξή του γίνεται παράλληλα με του Λορραίν, κάτι αναμενόμενο. Κατά τη δεκαετία του '30 ο φαν Σβάνεφελτ βελτίωσε τα ειδυλλιακά του τοπία. Ο φαν Σβάνεφελτ ήταν σημαντικός σύνδεσμος μεταξύ της πρώτης γενεάς Ολλανδών ζωγράφων με ιταλικό ύφος, όπως ο Κορνέλις φαν Πολύλενμπουρχ και ο Μπαρτολομέους Μπρέινμπερχ, και εκείνων της δεύτερης γενεάς, που μιμήθηκαν τις μνημειακές συνθέσεις του και τον  χειρισμό του ηλιακού φωτός του Νότου.  Την τελευταία δεκαετία της ζωής του, όταν ο φαν Σβάνεφελτ έκανε μερικά ταξίδια στο Βούρντεν, ζωγράφισε επίσης ολλανδικά τοπία, αλλά με το τυπικό φως του ήλιου του Νότου.

Έργα 
Για μεγάλο χρονικό διάστημα, οι μόνες τοιχογραφίες που αποδίδονταn στον φαν Σβάνεφελτ ήταν οι δύο "lunettes" στο σκευοφυλάκιο της Σάντα Μαρία Σόπρα Μινέρβα, από τις οποίες μόνον η μία διασώθηκε. Η ιστορικός τέχνης Σούζαν Ράσελ πρότεινε να αποδοθεί σε αυτόν η ζωφόρος με επτά σκηνές από τη ζωή του Ιωσήφ της Παλαιάς Διαθήκης στην ανατολική πτέρυγα του Παλάτσο Παμφίλι στην Πιάτσα Ναβόνα 

Ένα από τα χαρακτικά του φαν Σβάνεφελτ, "Η γέννηση του Άδωνι", " (1654) βρίσκεται σήμερα στη μόνιμη συλλογή του Μουσείου Καλών Τεχνών της Γιούτα.

Φωτοθήκη

Δείτε επίσης
 Κατάλογος Ολλανδών ζωγράφων
 Bentvueghels

Παραπομπές

Εξωτερικοί σύνδεσμοι 

 20 artworks by or after Herman van Swanevelt στο Art UK 
 Έργα στο WGA
 Το Μουσείο του Κλίβελαντ με σχέδια
 Ο Swanevelt στο Ρέικσμουζεουμ: παραδείγματα χαρακτικών 
 Ιστοσελίδα από το Μουσείο Getty

Ολλανδοί ζωγράφοι
Ολλανδοί ζωγράφοι της Χρυσής Εποχής